AH-SAT บวกคึก! รับยอดผลิตรถยนต์เดือนก.ย.ทำนิวไฮในรอบ 3 ปี
AH-SAT บวกคึก! รับยอดผลิตรถยนต์เดือนก.ย.ทำนิวไฮในรอบ 3 ปี ยอดผลิตรถยนต์ เดือนก.ย. เพิ่มขึ้น 7.25% เทียบเดือนก่อนหน้า และ 9.94% เทียบช่วงเดียวกันของปีก่อน 
19 ต.ค. 2560

ผู้สื่อข่าวรายงานว่า ราคาหุ้นกลุ่มยานยนต์บวกคึกวันนี้(19 ต.ค.) คาดรับผลดียอดผลิตรถยนต์เดือนก.ย.ทำทำสถิติสูงสุดในรอบ 3 ปี นำโดย บริษัท อาปิโก ไฮเทค จำกัด (มหาชน) หรือ AH โดย ณ เวลา11.02 น. อยู่ที่ระดับ 31.00 บาท บวก 1.25 บาท หรือ 4.20% ด้วยมูลค่าซื้อขาย 50.25 ล้านบาท  ซึ่งราคาหุ้นปรับตัวแรงสุดในรอบ 12 ปี โดยนับตั้งแต่หุ้นขึ้นไปทดสอบระดับ 31.67 บาท เมื่อวันที่ 8 มี.ค. 2548
ส่วนบริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT ณ เวลา 11.05 น. อยู่ที่ระดับ 18.70 บาท บวก 0.60 บาท หรือ 3.31% ด้วยมูลค่าซื้อขาย 28.49 ล้านบาท ราคาหุ้นปรับตัวแรงในรอบ 4 ปี โดยนับตั้งตั้งแต่หุ้นปรับตัวขึ้นไปทดสอบระดับ 18.50 บาท เมื่อวันที่ 3 ก.ค. 2558
บล.กรุงศรี  ระบุในบทวิเคราะห์ว่า กลุ่มยานยนต์มีสัญญาณบวกจากย ส.อ.ท.รายงานยอดการผลิตรถยนต์ เดือน ก.ย. เพิ่มขึ้นสู่ระดับ 190,272 คัน เพิ่มขึ้น 7.25% เทียบเดือนก่อนหน้า และ 9.94% เทียบช่วงเดียวกันของปีก่อน ทำสถิติสูงสุดในรอบ 3 ปี เป็นบวกกับผู้ผลิตรถยนต์ในประเทศ AH SAT PCSGH ยอดขายรถยนต์ทำได้ที่ 77,592 คัน เพิ่มขึ้น 14.17% เดือนก่อนหน้า และ 21.92% เทียบช่วงเดียวกันสูงสุดในรอบ 5 เดือน
นอกจากนี้ยังเป็นบวกกับกลุ่มธุรกิจปล่อยสินเชื่อรถยนต์ KKP TISCO TCAP และ มียอดส่งออกรถยนต์ ที่ 120,654 คัน เพิ่มขึ้น  17.25% เทียบเดือนก่อนหน้าและ 7.2% เทียบช่วงเดียวกันของปีก่อนทำสถิติสูงสุดในรอบ 2 ปี เป็นบวกต่อกลุ่มท่าเรือเพื่อการส่งออกรถยนต์ NYT
 